Keskusjärjestö SAK:n sisälle on päätetty rakentaa sisäinen kriittisempi ja radikaalimpi verkosto. Sen takana on ”yleislakkoryhmä”, jonka ajatuksia on ollut esillä Liitto X -blogissa.

Yleislakko!-verkosto on pitänyt suunnittelukokouksen, jossa oli 14 osallistujaa, kertoo kokouksen puheenjohtaja Joonas Tuomivaara Uudelle Suomelle.

PAMin keskolaisten ammattiosaston Helsinkiin koolle kutsumaan kokoukseen tuli osallistujia kaukaisimmillaan Turusta.

- Tarkoituksena on luoda maanlaajuinen verkosto, Tuomivaara kertoo.

Suunnittelukokouksen osallistujat ovat Tuomivaaran mukaan keränneet allekirjoituksia kannaottoon, jossa muistutetaan SAK:ta sen perustehtävästä. Tuomivaaran mukaan 32 000 jäsentä edustavat ammattiosastot ovat allekirjoittaneet kannanoton. Allekirjoittajat eivät kuitenkaan olleet paikan päällä kokouksessa. Kannanotossa ei esitetä yleislakkoa.

- Mukana on metallin, AKT:n, PAMin, Puuliiton jäseniä, Tuomivaara luettelee.

Yleislakkoa puuhaava ryhmä antaa tällä hetkellä tukensa SAK:lle, mutta Tuomivaaran mukaan keskusjärjestön toimia seurataan tarkkaan. Olennaista on ryhmän mielestä se, saadaanko SAK:n esittämällä kriisisopimuksella estettyä ”kansaa kurjistavat heikennykset, kuten leikkaukset koulutuksesta ja työttömyysrahoista”.

Ryhmän mielestä SAK:n pitää muistaa edustavansa ”koko työväenluokkaa”.

- Kyllä siellä suhtaudutaan jo nyt hyvin kriittisesti [SAK:n toimintaan], Tuomivaara kuvailee ryhmän tuntoja.

Työmarkkinajärjestöosapuolet neuvottelevat parhaillaan työelämätoimista. Neuvotteluja on kuvattu takkuisiksi.

PAMin radikaali ryhmä vaati yleislakkoa jo elokuun lopussa. Työntekijäjärjestöt järjestivät syyskuussa ison mielenilmauksen Helsingissä.